## El Consorci de Museus i Inestable impulsen la creació jove en la novena edició de Migrats Dansa que arriba a València, Alacant i Castelló de la Plana

*** A més dels seus escenaris habituals del CCCC i Espai Inestable, el cicle desplega la seua programació d’espectacles gratuïts en l’EACC i la Llotja del Peix d’Alacant
* Del 8 al 30 de novembre, es reunixen els treballs de 38 creadors amb peces curtes i l’estrena de la peça llarga *Me hubiera gustado verte bailar* de Paula Puchalt, becada de Migrats Dansa**

El Consorci de Museus de la Comunitat Valenciana (CMCV) i Inestable celebren la novena edició de Migrats Dansa acostant l’energia i la innovació de la dansa jove valenciana als públics en les tres províncies amb espectacles a València, Alacant i Castelló de la Plana.

Del 8 al 30 de novembre, el cicle presenta 27 propostes d’investigació de 38 creadors i creadores valencians residents tant dins de la Comunitat Valenciana com en altres ciutats d’Espanya i de l’estranger, com de Bèlgica, Paises Baixos, Itàlia o Dinamarca. D’esta manera, Migrats, consolida la cita com un espai de trobada per a noves mirades i llenguatges del moviment i recupera el talent emigrat.

El director-gerent del CMCV, Nicolás Bugeda, i el director d’Inestable, Jacobo Pallarés, han presentat la programació del cicle, acompanyats per les creadores Noelia Sánchez i Tesa Aviñó.

Bugeda ha destacat que, un any més, el Consorci de Museus “ha volgut donar suport a la celebració de Migrats Dansa, els objectius de la qual estan alineats amb els del Consorci de Museus de promoció de la creació emergent, en este cas en l’àmbit de la dansa, traslladant les seues propostes i llenguatges al públic de les tres províncies, en un exercici de vertebració territorial”.

Així, a més dels seus escenaris habituals del Centre del Carme i Espai Inestable, el cicle desplega la seua programació d’espectacles gratuïts en l’EACC de Castelló de la Plana i la Llotja del Peix d’Alacant.

Migrats Dansa posa l’accent en els artistes emergents, els que inicien el seu recorregut entre els 20 i 25 anys, i en els jóvens creadors que transiten la maduresa de la seua obra entre els 25 i 35 anys. Així, oferix un espai per a donar visibilitat als qui han emprés la seua trajectòria fora, com també als qui s’atrevixen a mostrar el seu treball per primera o segona vegada en entorns escènics professionals.

“Migrats Dansa 2025 és un altre impuls més a la dansa valenciana i a les creadores joveníssimes i jóvens que estan començant a desenrotllar el seu moment creatiu i buscant lloc, moments, dinàmiques, estils i llenguatges”, ha explicat Pallarés.

“Estes artistes estan a l’escolta, formant-se, madurant a velocitats insospitades, estan nodrint-se d’energia, d’alt voltatge en els llocs en els quals ballen; perquè la joventut és electricitat i voltatge i no pot ser d’altra manera. I nosaltres ens trobem ací per a seguir endollades i continuar donant les oportunitats que faça falta perquè altres puguen mostrar la seua creativitat”, ha afegit Pallarés.

Com en la passada edició, tindrà lloc la preestrena d’una peça de llarga duració, desenrotllada en el marc de la beca Migrats. Del 13 al 16 de novembre Paula Puchalt, qui va rebre la beca en 2024, estrenarà *Me hubiera gustado verte bailar* en Espai Inestable, juntament amb la seua companya Ana Sagüés, que participa per primera vegada en el cicle.

**Programació**

La IX edició de Migrats Dansa arranca en l’EACC Castelló el 8 i el 9 de novembre. Al mateix temps, la programació a Alacant tindrà lloc en la sala d’Exposicions Llotja del Peix 15 i el 16. A València, la programació comença el 13 de novembre en Espai Inestable i en el Centre del Carme els dies 15 i 16 i continuarà els següents caps de setmana en les dos seus fins al 30 de novembre.

Els creadors que ballaran en esta edició són Alba Galdón, Sabela Ribes, Clara Caballero, Aitana Brú, Elsa Racinais, Noelia Sánchez, Luna Robert, María Castro, Louis Khomtchenko, Cía Isal-Ica, Lucía Penalba de los Santos, Marc Cerdà-Bacete, Frederik Blicher, Ane Zapirain, Marta Ferré, Carla Montero, Isa Salas, Alba Duarte, Urtxi Orteg, Paula Puchalt, Ana Sagüés, Cristóbal Crespo, Boris Orihuela, Jessica Castellón, Naiara Dorado, Tesa Aviñó, Clara Tena, Mar Bañón, Helena Alemany, María Mora, Katja Butković, Antramaliada - Hector Espuela Pablo i La fábula del bailarín (Sergi Ferrando).

També conformen el programa les creadores que han estat en les residències artístiques del (2+2)2 organitzades per Inestable i Benamil, Vagalume Danza, així com la peça seleccionada en el Certamen Coreogràfic 10 Sentidos, del ballarí Martí Corbera.

Les entrades ja estan disponibles i tota la programació es pot consultar en la web de Migrats Dansa: www.migrats.es. L’entrada al cicle en els tres espais públics del Consorci de Museus en el Centre de Carme, Llotja del Peix i EACC és gratuïta.

Fecha: 07/11/2025